Referat af generalforsamling i Husby Vest Vandværk lørdag d. 18. juli 2026 kl. 11.00 på  Ledgaard, Stabyvej 84, Husby.
Fmd. Aksel Gade Hansen bød velkommen på bestyrelsens vegne. 
Til dirigent valgtes Steen Birkø, der konstaterede, at generalforsamlingen er lovlig. 
Formandens beretning for året 2025 v/ Aksel Gade Hansen (i hovedpunkter)  
Regnskaberne for tidligere år udviser overskud (dvs. overdækning), som måske er i overkanten, da der dermed betales forud for fremtidige investeringer af dem, som måtte udtræde af værket. Det kan dog forsvares, da det jo er sket slid på eks. anlæg og det kun er en del af det, der skal bruges til det store projekt  (nærmest et helt nyt vandværk) som bestyrelsen vil gennemføre.  (Nærmere redegjort for under ”Eventuelt”, da det jo ikke vedrører 2025).
SIM-kort kan købes til fjernaflæsning, hvilket er en god ide, da det kan afsløre vandspild. På to adresser blev der i 2025 først opdaget store læk ved aflæsning.
Formanden kom herefter med et mere generelt input vedr. debatten om rent drikkevand og gjorde først opmærksom på, at han både er politiker, landmand og fmd. for vandværket, dvs. har flere ”kasketter”.   Alle ønsker rent drikkevand.  Men politikeres udtalelser - især under den seneste valgkamp - byggede i høj grad på frygt og usaglighed. Danmark har faktisk meget restriktive betingelser for godkendelser af stoffer til brug i alle sammenhænge. Og vi har fantastisk godt vand i Danmark.  Som eksempel på afsporet debat nævntes, at risikoen for tarmkræft i Aalborg pga. nitrat i vandet løgnagtigt var blæst op. Der er ingen målbar øget risiko i Aalborg.                                                                                                                            Grænseværdien for nitrat er 50 mg pr. liter og foreslås nu sat ned til 6 mg. pr liter.  NB. Husby er  under 1. 
Til belysning af de reelle forhold vedr. drikkevandskvalitet afspillede formanden et uddrag af en podcast af Nina Cedergreen, der er professor i miljøvidenskab. Hovedbudskabet er, at der er mange kilder til forurening - ikke kun landbrug . Arsen, nitrat og nikkel kommer  både fra biologiske kilder og fra undergrunden. Og de menneskeskabte kilder er bl.a. også medicinrester, pesticider fra byggemateriale, sprøjtning i haver og på offentlige arealer og fra  industri mv. Der er en meget lav grænseværdi for pesticider i drikkevand (forsigtighedsprincip = i princippet ønskes nul). Men intet vand er helt rent (Det samme gælder hele vores miljø, f.eks.  spor i luften af bilos og andet udslip).  Mht. vand skal vi huske, at op til 1981 var der ingen regulering. Resterne i drikkevandet skyldes især udledning før 1981. Pesticidrester i drikkevandet er faktisk mere et politisk  problem end et  giftighedsproblem. Vi er mange 1000 gange under det, som rent faktisk er et problem. Og forbud med pesticider  er ikke virkningsfuld. Faktisk er PFAS-problemer meget værre. PFAS kommer fra mange kilder og er ”glemt” i debatten. 
Formanden konkluderede, at hvis der er 160.000 ha særlige grundvandsområder, der skal eksproprieres, så vil erstatningen udgøre flere tusind kroner pr. dansker uden at virkningen ville være mærkbar. 
Der var modtaget et brev fra en ejendomsmægler om en masse detailspørgsmål i anledning af en sag. Der blev henvist til hjemmesiden. I øvrigt er der 20-50 handler hvert år, som slutafregnes som de skal.
Til slut takkede formanden bestyrelsen for godt samarbejde.
Der var ingen spørgsmål og kommentarer til beretningen, som blev enstemmigt godkendt.


Regnskabet for 2025.
Det af bestyrelsen aflagte og af revisionsfirmaet Beierholm reviderede regnskab forelagdes af kassereren Jens Holck-Christiansen.
Hovedtal: Nettoomsætningen er ca. 1.063 t.kr. produktionsomkostninger ca. 409 t. kr., administration ca. 259 t. kr. Overdækningen (overskuddet) er ca. 195 t. kr., hvilket bringer den samlede overdækning op på 3.564 t. kr. Anlægsaktiverne er ca. 2.263 t. kr. efter afskrivninger i 2025 på ca. 236 t. kr. Den likvide kapital er ca. 1.753 t. kr.
Der henvises i øvrigt til selve regnskabet, der kan betragtes som et bilag til dette referat. 
Spørgsmål og kommentarer til regnskabet.
Vedr. overdækning bemærkede Aksel Gade, at en del af denne var nødvendig for at have en ”buffer” pga. forskydninger i indtægter (vandafregning sker sent) og udgifter,
Regnskabet blev herefter enstemmigt godkendt.
Valg af bestyrelse. 
På valg var Knud Erik Jacobsen,  Jens Holck-Christiansen og   Ivan Bank Sørensen
De blev alle genvalgt enstemmigt uden modkandidater.

Valg af 2 suppleanter. 
På valg var Mads Kjærstrup og Birgit Schultz.
De blev begge genvalgt enstemmigt uden modkandidater.

Valg af revisor. 
Som revisorer genvalgtes enstemmigt revisionsfirmaet Beierholm og Anne Marie Mejdahl (intern revisor)
Indkomne forslag.
Der var ikke indkommet forslag.
Eventuelt (ingen vedtagelser – kun spørgsmål og kommentarer mv.)
Aksel Gade orienterede om det nye projekt, der er klar til at startes op.
Det blev nævnt i sidste års beretning i skitseform og der blev givet grønt lys til at gå videre. Men omfanget har grebet om sig. Først tænktes på nye installationer i de eksisterende bygninger. Men det ville volde problemer med at opretholde vandforsyningen i anlægsperioden. Så i stedet er nu projekteret en ny  tilbygning - i praksis er et helt nyt vandværk. Så den gamle bygning nedgraderes til lager for udstyr, rør, og filtermateriale mv. Beluftningen vil i det nye anlæg ske i et lukket system. 
Anlægsarbejdet er opdelt i 3 facer.  Bygningsdelen, anlægget (filtre, pumper,  rør osv.) og styringen.   Der er afholdt  licitation.  Vi valgte den lovlige model med to underhåndstilbud. DME i Holstebro fik styringen. Finn G. i Staby fik bygningen og Kemic fik anlægget. Den samlede pris bliver på ca. 3,5 mill. Dette beløb er bevilget som lån i Kommunekredit mod en  kommunegaranti, som koster ½ %  i ”præmie”; hvilket til gengæld betyder en lav rente på lånet. Formanden takkede for meget god sagsbehandling hos såvel Holstebro Kommune som Kommunekredit. Lånet er et 40-årigt annuitetslån med en årlig fast ydelse på ca. 175 t. om året.  

Der var en del spørgsmål vedr. projektet og andet, som besvaredes af formanden og her refereres i hovedpunkter.
1) Hvorfor låne 3,5 mill.  når der er en overdækning?
SVAR:  3,5 mill. er en overgrænse. Vi låner kun det, som er nødvendigt. 
2) Hvornår går vi gang?
SVAR: i uge 32 med bygningen. Og ca. okt. med anlæg og ca. dec. med  styring, så det nye anlæg kan tages i drift  først i 2027. Men det kan tage måneder før bakteriologi er OK i filtrene, men ”skyllevandet” ledes over til de gamle filtre i det gamle værk, så det ikke spildes; men forbruges.
3) Cybersikkehed OK?  
SVAR: Vi er 100 % sikre. DME er toppen er toppen af sikkerhed. 
4) Hvorfor er der 110 t. kr. mere i lønudgifter i 2025?
SVAR: Skyldes arbejdet med projektet, som bestyrelsen  honoreres for med 250 kr. pr. time. Og vi sparer mange penge til styring af projektet – det gør vi selv. Andre steder koster det op mod en mil. kr. 
5) Hvad er tilbudspriserne?
SVAR: Det kan ikke oplyses, det er end ikke oplyst til budgiverne. Men det er de laveste bud, der er antaget. 
6) Er der gjort arkitektoniske overvejelser vedr. bygningen?
SVAR: Ja, det er sammen stil som eks. bygning og det er godkendt af kommunen. 
7) Der spurgtes til godkendelse af og afvigelser fra budgettet. 
SVAR: Budgettet drøftes årligt med revisor. Der har været udfordringer i året med brud på  gl. rør, bl.a. pga. opgravning af en kanal – som blev udbedret så godt, at det ikke risikeres på ny. 
8) Kan den nye bygning skjules med beplantning?
SVAR: Det er forbudt på vores egen grund; men en naboplanting ved Svollingvej udføres efter en indsigelse ved nabohøringen
9) Værket har imponerende analyseresultater; men kan de ikke meddeles i en mere overskuelig form – de fylder flere side?
SVAR: Det er et lovkrav, at det skal oplyses i alle detaljer. 
10) Hvorfor modtager vi mail om, at der er ukendte utætheder, som vi skal se efter hos os selv; men ikke mail om, at nu er sagen løst?
SVAR: Vi ved aldrig, om vi har fundet alle utætheder. Det er svært at adskille fra normalt forbrug (men vi prøver at tjekke om natten, når forbruget er lavt).
11) En forbruger takkede bestyrelsen for en seriøs indsats og høstede stort bifald.

Formaden oplyste, at man håber at kunne holde et ”åbent-hus-arrangement” når det nye anlæg åbner. Evt. i forbindelse med værkets jubilæum.

Thorkil Sohn, udpeget til referent af bestyrelsen.
